คินโนะบูตะ ร้านชาบูสไตล์ญี่ปุ๊นญี่ปุ่นตั้งอยู่บนถนนกลางเมือง ตรงข้ามแหนมลับแล สาขานี้เป็นสาขาที่สองค่ะ สาขาแรกอยู่ที่กังสดาล สาขานี้ตัวร้านตกแต่งด้วยไม้เป็นหลักและเน้นโทนสีเหลืองอ่อนและขาว รวมๆ แล้วให้ความรู้สึกอบอุ่นและเป็นสไตล์ญี่ปุ่นมากค่ะ ร้านนี้มีมาสคอตเป็นน้องหมูด้วยนะคะ ชื่อว่าหมูคิน ยืนต้อนรับอยู่หน้าร้านเลย น่ารักมากๆ

ร้านนี้มีทั้งแบบบุฟเฟ่ต์และแบบสั่งแยก บุฟเฟ่ต์คนละ 265 บาท ทานได้ชั่วโมงครึ่งค่ะ ราคานี้รวมน้ำและของหวานตบท้ายแล้ว เนื้อหมูสไลด์มีอยู่สามอย่าง (แต่เราจำไม่ได้ว่ามีอะไรบ้าง ㅠㅠ) แล้วก็มีอกไก่ด้วยนะคะ ปูอัด เต้าหู้ กุ้ง ปลาหมึกก็มีค่ะ นอกจากนั้นยังมีข้าวผัดกระเทียมและข้าวสวยญี่ปุ่นด้วยค่ะ และที่ขาดไม่ได้คือน้ำจิ้ม มีสามแบบ มีน้ำจิ้มที่คล้ายๆ น้ำจิ้มสุกี้ น้ำจิ้มมายองเนส (อันนี้เราชอบมาก) และน้ำจิ้มแจ่วค่ะ ส่วนเครื่องดื่มมีทั้งน้ำชาและน้ำเปล่า เบียร์ก็มีหลากหลายยี่ห้อ แต่เบียร์ไม่ได้รวมอยู่ในบุฟเฟ่ต์นะคะ ดื่มเพลินอาจจะค่าเสียหายงอกเงยเอาได้

พูดถึงรสชาติกันบ้าง เนื้อหมูลงลวกไม่ต้องนาน นุ่มอร่อยมากค่ะ ส่วนตัวเราชอบจิ้มกับน้ำจิ้มมายองเนสที่สุด อร่อยเข้ากันดีมากๆ แต่น้ำจิ้มก็อร่อยทุกแบบเลย แนะนำว่าต้องลองทั้งหมด กินพร้อมกันกับข้าวญี่ปุ่นร้อนๆ มีความสุขมาก ^^ ร้านนี้ก็เป็นอีกหนึ่งร้านโปรดของเราและอยากจะแนะนำให้ลองมาทานกันนะคะ ชาบูอร่อยๆ บรรยากาศร้านก็น่านั่ง ต้องลองค่ะ